Ilbieraħ, kellna diskussjoni twila u intensiva ħafna dwar il-COVID-19. Qisna s-sitwazzjoni bħala waħda bla preċedent u serja ħafna. U għalhekk ninsabu konvinti li jeħtieġ li jsir aktar progress sabiex nikkoordinaw aktar, nikkooperaw aktar bejn l-Istati Membri, speċjalment dwar it-traċċar, l-ittestjar, il-kwarantina u l-vaċċini. Qbilna li fuq bażi regolari, fil-livell tal-Kunsill Ewropew, ser inkomplu nittrattaw dan is-suġġett importanti biex nippruvaw nimpenjaw ruħna aktar u nagħmlu aktar progress. Ilbieraħ kellna wkoll l-opportunità li nittrattaw it-tibdil fil-klima. Dan kien dibattitu ta' orjentazzjoni bi tħejjija għal-laqgħa tagħna f'Diċembru. Qed inħossu dejjem aktar appoġġ biex inkabbru l-għan tagħna għall-2030. Dan huwa pass importanti lejn l-2050. Tiftakru li, madwar sena ilu, qbilna li l-Ewropa ssir l-ewwel kontinent b'newtralità klimatika, dan huwa l-għan komuni tagħna. Naturalment, il-mistoqsija importanti hija u ser tkun kif nistgħu nilħqu din il-mira flimkien. U huwa għalhekk li jeħtieġ li nkomplu nippreparaw id-diskussjoni f'Diċembru. U huwa għalhekk li, flimkien mal-Kummissjoni Ewropea u mal-Istati Membri, ser naħdmu mill-qrib ħafna u b'impenn kbir biex naraw kif inhu possibbli li nqisu, pereżempju, il-punti ta' tluq differenti fl-Istati Membri differenti, iżda wkoll iċ-ċirkostanzi nazzjonali differenti. Din hija kwistjoni ta' ambizzjoni. Hija wkoll kwistjoni ta' solidarjetà bejn l-Istati Membri. Illum kellna l-opportunità li jkollna dibattitu strateġiku dwar l-Afrika, bi tħejjija għal-laqgħa tagħna mal-mexxejja Afrikani, mal-Unjoni Afrikana. Fid-9 ta' Diċembru, ser ikollna laqgħa strateġika mal-mexxejja Afrikani biex napprofondixxu, iżda wkoll biex inġeddu s-sħubija mal-Afrika. Fir-rigward tar-relazzjonijiet mal-Afrika, ninsabu konvinti li għandna nagħmlu aktar enfasi fuq l-appoġġ għall-investiment, aktar enfasi fuq sħubija ta' interess reċiproku, aktar enfasi, ukoll, fuq l-appoġġ għall-infrastruttura, li ser jirrikjedu li niżviluppaw sħubija biex nindirizzaw kwistjonijiet ta' finanzjament. Huwa f'dan il-kuntest li ddiskutejna d-dejn tal-pajjiżi Afrikani u li ser inkomplu nagħmlu dan mas-sħab Afrikani tagħna fi ħdan l-oqfsa rilevanti, filwaqt li nimmiraw għal approċċ konsistenti għall-kwistjoni fil-livell Ewropew. Dan huwa saħansitra aktar importanti fl-isfond tal-ġlieda kontra l-COVID-19. Din il-ġlieda qed tpoġġi s-sistemi tas-saħħa taħt pressjoni. Jeħtieġ li jissaħħu dawk is-sistemi tas-saħħa u sistemi tal-kura, iżda wkoll li ssir enfasi fuq l-iżvilupp sostenibbli, fuq l-iżvilupp li jwassal għal titjib fil-kundizzjonijiet ta' għajxien u l-kura, u li jiġi żgurat li aħna verament kapaċi nimxu 'l quddiem flimkien. Bis-saħħa ta' din is-sħubija ma' kontinent li miegħu nemmnu li għandu jkollna alleanza naturali, għal raġunijiet ġeografiċi, storiċi u kulturali wkoll. Fl-aħħar nett, kellna l-opportunità nindirizzaw u nevalwaw xi kwistjonijiet internazzjonali. Għal diversi minnhom, nirreferi għall-konklużjonijiet bil-miktub. Rigward is-sitwazzjoni fil-Lvant tal-Mediterran, niddeploraw l-azzjonijiet unilaterali u l-provokazzjonijiet tat-Turkija. Aħna rriaffermajna l-konklużjonijiet li approvajna ġimagħtejn ilu fl-aħħar Kunsill Ewropew. Evalwajna wkoll suġġetti oħra, bħall-Belarussja u s-sitwazzjoni f'Nagorno-Karabakh, pereżempju. Ara l-paġna tal-laqgħa